Προτάσεις του γενικού εισαγγελέα Darmon της 26ης Φεβρουαρίου 1992. - HAUPTZOLLAMT MANNHEIM ΚΑΤΑ BOEHRINGER MANNHEIM GMBH. - ΑΙΤΗΣΗ ΓΙΑ ΤΗΝ ΕΚΔΟΣΗ ΠΡΟΔΙΚΑΣΤΙΚΗΣ ΑΠΟΦΑΣΕΩΣ: BUNDESFINANZHOF - ΓΕΡΜΑΝΙΑ. - ΚΟΙΝΟ ΔΑΣΜΟΛΟΓΙΟ - ΜΗ ΣΤΕΙΡΟΣ ΟΡΟΣ ΑΙΜΑΤΟΣ ΠΟΥ ΕΧΕΙ ΛΗΦΘΕΙ ΑΠΟ ΤΟ ΑΙΜΑ ΕΜΒΡΥΩΝ ΒΟΟΕΙΔΩΝ. - ΥΠΟΘΕΣΗ C-318/90.



Συλλογή της Νομολογίας του Δικαστηρίου 1992 σελίδα I-03495



Προτάσεις του γενικού εισαγγελέα

++++

Κύριε Πρόεδρε,

Κύριοι δικαστές,

1. Το Bundesfinanzhof υπέβαλε στο Δικαστήριο προδικαστικό ερώτημα που αφορά τη δασμολογική κλάση του "μη στείρου (αποστειρωμένου) ορρού αίματος, που έχει ληφθεί από το αίμα εμβρύων βοοειδών" στο κοινό δασμολόγιο (1) (στο εξής: ΚΔ).

2. Το 1982, η εταιρία Boehringer Mannheim GmbH (στο εξής: εταιρία Boehringer) εισήγαγε στην Κοινότητα κατεψυγμένα εμπορεύματα που δήλωσε με την ονομασία "ορρός αίματος εμβρύων βοοειδών".

3. Το Hauptzollamt Mannheim επέτρεψε τη θέση σε ελεύθερη κυκλοφορία των εν λόγω εμπορευμάτων κατατάσσοντάς τα, σ' ένα πρώτο στάδιο, στη δασμολογική διάκριση 05.15 Β (2) ("προϊόντα ζωικής προελεύσεως, μη αλλαχού κατονομαζόμενα ή περιλαμβανόμενα. Μη ζώντα ζώα των κεφαλαίων 1 ή 3, ακατάλληλα διά την ανθρωπίνην κατανάλωσιν" εκτός από ιχθείς, μαλακόστρακα και μαλάκια), που απαλλάσσεται από την καταβολή δασμών.

4. Σε δεύτερο στάδιο, οι τελωνειακές αρχές, αναθεωρώντας τη στάση τους, έκριναν ότι τα εν λόγω εμπορεύματα υπάγονταν στη δασμολογική κλάση 38.16 (3) ("τροφικές συνθέσεις διά την καλλιέργειαν μικροοργανισμών"), που

συνεπάγεται την καταβολή αυτόνομων δασμών 11 % και συμβατικών δασμών 6,4 %.

5. Ζητήθηκε από την προσφεύγουσα εταιρία της κύριας δίκης η καταβολή 47 810,95 DM για δασμούς. Η εταιρία Boehringer, αμφισβητήσασα τη δεύτερη αυτή κατάταξη, προσέφυγε στο Finanzgericht του οποίου την απόφαση προσέβαλε, με τη σειρά του, το Hauptzollamt.

6. Το Bundesfinanzhof, επιληφθέν της "αναθεωρήσεως", υπέβαλε στο Δικαστήριο τα εξής ερωτήματα:

"Κατά το έτος 1982, έπρεπε ο μη αποστειρωμένος ορρός αίματος εμβρύων βοοειδών να καταταγεί στη δασμολογική διάκριση 05.15 Β ή στη δασμολογική κλάση 38.16 του κοινού δασμολογίου; Αν στο ερώτημα δοθεί αρνητική απάντηση: σε ποια άλλη δασμολογική κλάση του κοινού δασμολογίου έπρεπε να καταταγεί το εν λόγω προϊόν;"

7. Ο ορρός αίματος μπορεί να οριστεί ως το υγρό μέρος του αίματος που αποτελείται από το πλάσμα απηλλαγμένο ινίνης. Περιέχοντας περίπου 80 % ύδωρ, είναι, κατά το υπόλοιπο, υγρό περίπλοκης συνθέσεως.

8. Το εισαχθέν από την εταιρία Boehringer εμπόρευμα δεν μπορεί να υπαχθεί στη δασμολογική διάκριση 05.15 Β παρά μόνον εάν δεν μπορεί να υπαχθεί σε ειδικότερη δασμολογική κλάση (4).

9. Πρέπει, επομένως, να ελεγχθεί προκαταρκτικώς εάν ο ορρός βοοειδών υπάγεται στην κλάση 38.16. Εάν δεν υπάγεται σ' αυτή, θα πρέπει να εξεταστεί η διάκριση 05.15 Β.

10. Δύναται ο ορρός βοοειδών να θεωρηθεί ως "τροφική σύνθεση διά την καλλιέργειαν μικροοργανισμών" υπαγόμενη στην κατηγορία των "διαφόρων

προϊόντων των χημικών βιομηχανιών", όπως και τα "διαλυτικά και αραιωτικά μείγματα διά βερνίκια και παρόμοια προϊόντα" (38.18), τα εντομοκτόνα (38.11) ή το τερεβυνθέλαιον (38.07);

11. Οι επεξηγηματικές σημειώσεις της ονοματολογίας του συμβουλίου τελωνειακής συνεργασίας διευκρινίζουν ότι η δασμολογική κλάση 38.16

"(...) περιλαμβάνει μεγάλη ποικιλία συνθέσεων στις οποίες τα βακτήρια, η μούχλα, οι μύκητες και οι άλλοι μικροοργανισμοί που χρησιμοποιούνται δι' ιατρικούς σκοπούς (παρασκευή αντιβιοτικών κ.λπ.) ή δι' άλλους επιστημονικούς ή βιομηχανικούς σκοπούς (...) είναι σε θέση να αντλούν την τροφή της οποίας έχουν ανάγκη και να αναπαράγονται.

Οι εν λόγω συνθέσεις παρασκευάζονται με εκχυλίσματα κρέατος, νωπό αίμα, ορρό αίματος (...), στα οποία συχνά προστίθενται άλλα συστατικά (...) 'Εχουν υποστεί ειδική επεξεργασία με οξέα, ένζυμα ή αλκαλικά διαλύματα, διά να αποκτήσουν τον επιθυμητό βαθμό οξύτητας ή αλκαλικότητας, κ.λπ.

(...)

'Ολες αυτές οι συνθέσεις εμφανίζονται, κατά γενικό κανόνα, υπό τη μορφή υγρών (ζωμού καλλιεργείας), πολτού ή κόνεως, ενίοτε δισκίων ή κόκκων και διατηρούνται (αποστειρωμένα) σε φιάλες, σωλήνες ή φυσαλίδες εξ υέλου ή ακόμα εντός κλειστών μεταλλικών κιβωτίων.

Η εν λόγω κλάση δεν περιλαμβάνει (5) τα προϊόντα που δεν παρασκευάστηκαν ειδικώς ως συνθέσεις διά την καλλιέργειαν μικροοργανισμών και, ειδικότερα:

(...)

β) τις αλβουμίνες του αίματος ή τις ωοαλβουμίνες (35.02)" (6).

12. Κατά τη γνώμη μου, οι σημαντικοί όροι, στον τίτλο της κλάσεως 38.16 και στην επεξηγηματική σημείωση, είναι οι λέξεις "παρασκευασμένα" και "παρασκευάσματα".

13. Είναι, επομένως, σαφές ότι, πράγματι, μια σύνθεση για την καλλιέργεια των μικροοργανισμών είναι παρασκευασμένο προϊόν για την παραγωγή βιομηχανικών προϊόντων, ορισμένα από τα οποία είναι εξαιρετικά προηγμένης τεχνολογίας: η σημείωση αναφέρει τα αντιβιοτικά.

14. Ο μη αποστειρωμένος ορρός εμβρύων βοοειδών είναι το υγρό μέρος του αίματος που προκύπτει από μετάγγιση, πράγμα που ο εκπρόσωπος της Επιτροπής, ερωτηθείς επ' αυτού του σημείου κατά τη συζήτηση της υποθέσεως, δεν αμφισβήτησε. Ακόμα και κατεψυγμένος ο εν λόγω ορρός είναι μη επεξεργασμένο προϊόν. Δεν ανταποκρίνεται, επομένως, κατά τη γνώμη μου, στον ορισμό της κλάσεως 38.16 (7).

15. Η Επιτροπή, για να υποστηρίξει ότι ο ορρός βοοειδών υπάγεται, ωστόσο, σ' αυτήν την κλάση, επικαλείται τον γενικό ερμηνευτικό κανόνα 2, στοιχείο α, του ΚΔ κατά τον οποίο "η κατονομασία είδους τινός εις ορισμένην κλάσιν του δασμολογίου καλύπτει το είδος τούτο, έστω και αν τούτο είναι μη πλήρες ή μη τελειωμένον, υπό την προϋπόθεσιν ότι εις την κατάστασιν εις την οποίαν παρουσιάζεται, εμφανίζει τα ουσιώδη χαρακτηριστικά του πλήρους ή τελειωμένου είδους".

16. Κατά την Επιτροπή, στην περίπτωση που ο μη αποστειρωμένος ορρός δεν μπορεί να καταταγεί στη δασμολογική κλάση 38.16 ως τελικό προϊόν, υπάγεται σ' αυτήν την κλάση ως είδος "μη πλήρες" ή "μη τελειωμένον" (8). Κατά την

Επιτροπή, απαιτείται απλώς η αποστείρωση για να καταστεί ο εν λόγω ορρός σύνθεση για την καλλιέργεια μικροοργανισμών (9).

17. Δεν με πείθει αυτή η επιχειρηματολογία.

18. Πρώτον, το σχόλιο του κανόνα 2, στοιχείο α, σαφώς διευκρινίζει ότι ο εν λόγω κανόνας δεν εφαρμόζεται "κανονικά" στα προϊόντα των τμημάτων Ι έως VI (10). Ο ορρός βοοειδών υπάγεται αποκλειστικά στο τμήμα Ι (ζώα ζώντα και προϊόντα του ζωικού βασιλείου) ή στο τμήμα VI (προϊόντα των χημικών βιομηχανιών και των συναφών βιομηχανιών).

19. Ακόμα και αν η διατύπωση "κανονικά" δεν επιτρέπει να αποκλειστεί πλήρως ότι ο ερμηνευτικός κανόνας 2, στοιχείο α, μπορεί, κατ' εξαίρεση, να εφαρμοστεί σε δασμολογική κλάση του τμήματος VI, μπορεί άραγε να υποστηριχθεί - χωρίς να γίνει καταχρηστική χρήση των κειμένων - ότι η τροφική σύνθεση για την καλλιέργεια μικροοργανισμών είναι προϊόν "πλήρες" ή "τελειωμένον", ενώ ο ορρός στην κατάσταση που παρουσιάζεται είναι "μη πλήρης" ή "μη τελειωμένη" σύνθεση για καλλιέργεια μικροοργανισμών;

20. Στην υπόθεση International Flavours and Fragrances κατά Hauptzollamt Bad Reichenhall (11), είχε υποβληθεί στο Δικαστήριο ερώτημα για την ερμηνεία της δεύτερης φράσεως του γενικού ερμηνευτικού κανόνα 2, στοιχείο α (12). Το Δικαστήριο αρνήθηκε να θεωρήσει το συμπυκνωμένο άρωμα βύσσινου και

το συμπυκνωμένο άρωμα φραγκοστάφυλου ως "αποσυναρμολογημένο ή μη συναρμολογημένο" χυμό φρούτων.

21. Κατά τον ίδιο τρόπο, ο μη αποστειρωμένος ορρός δεν είναι, όταν παρουσιάζεται "μη τελειωμένος", τροφική σύνθεση για την καλλιέργεια μικροοργανισμών. Η εν λόγω τροφική σύνθεση δεν είναι, κατά στενή έννοια, τελικό προϊόν, αλλά ενδιάμεσο προϊόν που χρησιμεύει ως βάση για την καλλιέργεια μικροοργανισμών οι οποίοι, οι ίδιοι, χρησιμεύουν για την παρασκευή χημικών βιομηχανικών προϊόντων, τα οποία, μόνα τους, θα αποτελέσουν το τελικό προϊόν. Η ακαταλληλότητα των όρων αποκαλύπτει επαρκώς εδώ ότι ο ερμηνευτικός κανόνας 2, στοιχείο α, που εκπονήθηκε κυρίως για τα βιομηχανικά προϊόντα των τμημάτων VII έως ΧΧ του δασμολογίου, δεν έχει εφαρμογή σ' αυτό το είδος προϊόντων.

22. Επιπλέον, παρουσιάζει ο μη αποστειρωμένος ορρός τα "ουσιώδη χαρακτηριστικά" της τροφικής συνθέσεως για την καλλιέργεια μικροοργανισμών; Απλώς το ότι χρησιμεύει ως βάση και συμμετέχει στη σύσταση της εν λόγω τροφικής συνθέσεως δεν επιτρέπει τη διαπίστωση ότι παρουσιάζει τα "ουσιώδη χαρακτηριστικά". Αυτή η ιδιότητα μπορεί, πράγματι, να αναγνωριστεί μόνο στο προϊόν που βρίσκεται τόσο κοντά στο τελικό προϊόν ώστε μπορεί να υπαχθεί στην ίδια μ' αυτό δασμολογική κλάση. Πρέπει, επομένως, να μπορεί, τουλάχιστον, μέσω του μη τελικού προϊόντος να αναγνωρίζεται το τελικό προϊόν. Αυτό δεν συμβαίνει στην προκειμένη περίπτωση.

23. Δεύτερον, οι σημειώσεις της ονοματολογίας, είδαμε, αποκλείουν σαφώς από την κλάση 38.16 τα προϊόντα που δεν έχουν "ειδικά παρασκευασθεί ως συνθέσεις για την καλλιέργεια μικροοργανισμών".

24. Τέλος, είναι βέβαιο ότι ένα προϊόν που θα μπορέσει να χρησιμοποιηθεί σε άλλους σκοπούς εκτός από την καλλιέργεια μικροοργανισμών, δεν μπορεί να υποχθεί στην κλάση 38.16. Παρόλον ότι ο εκπρόσωπος της Επιτροπής βεβαίωσε κατά τη συζήτηση ότι ο αποστειρωμένος ορρός χρησιμεύει αποκλειστικά για

την παρασκευή τροφικών συνθέσεων για την ανάπτυξη μικροοργανισμών, ο εκπρόσωπος της εταιρίας Boehringer αμφισβήτησε αυτή τη δήλωση, αναφέροντας άλλες δυνατές χρήσεις του ορρού, ιδίως για την παρασκευή διαγνωστικών ουσιών.

25. Καταλήγω στο συμπέρασμα ότι, από τις πληροφορίες που διαθέτει το Δικαστήριο, δεν προκύπτει ότι ο μη αποστειρωμένος ορρός βοοειδών είναι μόνο η σύνθεση την οποία αφορά η κλάση 38.16 (13).

26. Ασφαλώς, ο κανονισμός (ΕΟΚ) 1945/86 του Συμβουλίου, της 18ης Ιουνίου 1986, για την προσωρινή αναστολή των αυτόνομων δασμών του κοινού δασμολογίου για έναν ορισμένο αριθμό βιομηχανικών προϊόντων (14), κατέταξε τον "μη στείρον (αποστειρωμένο) ορρό αίματος, που έχει ληφθεί από το αίμα εμβρύων βοοειδών ή μη ανοσοποιημένων νεογέννητων μοσχαριών" στην κλάση 38.16 του δασμολογίου. Σημειώνω, ωστόσο, ότι ο εν λόγω κανονισμός δεν είχε ως αντικείμενο να προβεί σε δασμολογική κατάταξη. Η μνεία της δασμολογικής κλάσεως στον προσηρτημένο σ' αυτόν τον κανονισμό πίνακα απέβλεπε απλώς στο να προσδιορίσει, κατά τον ακριβέστερο δυνατό τρόπο, τα εμπορεύματα για τα οποία ίσχυε η αναστολή των δασμών, χρησιμοποιώντας τις υφιστάμενες δασμολογικές κλάσεις. Ο κανονισμός 1945/86 δεν μπορεί, επομένως, να θεωρηθεί ότι περιλαμβάνει, πράγματι, κατάταξη στο κοινό δασμολόγιο.

27. Θεωρώ, επομένως, ότι ο ορρός αίματος βοοειδών δεν υπάγεται στη δασμολογική κλάση 38.16.

28. Εφόσον η κλάση 05.15 της ονοματολογίας "προϊόντα ζωικής προελεύσεως, μη αλλαχού κατονομαζόμενα ή περιλαμβανόμενα. Μη ζώντα ζώα των κεφαλαίων 1 ή 3, ακατάλληλα διά την ανθρωπίνην κατανάλωσιν" περιλαμβάνει ρητώς "το αίμα

ζώων, ακόμα και βρώσιμο, εν υγρά ή ξηρά καταστάσει" (15), ο ορρός βοοειδών πρέπει να υπαχθεί σ' αυτή τη δασμολογική κλάση και, ακριβέστερα, στη διάκριση Β που αφορά τα άλλα προϊόντα εκτός των ιχθύων, μαλακοστράκων και μαλακίων.

29. Τονίζω, για να ολοκληρώσω, την πλήρη λογικότητα αυτής της δασμολογικής κατατάξεως: ο μη παρασκευασμένος ορρός υπάγεται στη διάκριση 05.15 Β. Πρόκειται γενικά για προϊόν ζωικής προελεύσεως. Ο ορρός που παρασκευάζεται κατά τέτοιο τρόπο ώστε να μπορεί να εξομοιωθεί με χημικό προϊόν υπάγεται στην κλάση 38.16: υπάγεται πράγματι στην κατηγορία των "διαφόρων προϊόντων των χημικών βιομηχανιών", που αποτελεί το αντικείμενο του κεφαλαίου 38 της ονοματολογίας.

30. Παρέλκει, επομένως, η απάντηση στο δεύτερο ερώτημα που υπέβαλε το εθνικό δικαστήριο.

31. Προτείνω, επομένως, προς το Δικαστήριο να αποφανθεί ότι:

"1) Το κοινό δασμολόγιο, όπως προκύπτει από τον κανονισμό (ΕΟΚ) 3300/81 του Συμβουλίου, της 16ης Νοεμβρίου 1981, έχει την έννοια ότι ο ορρός αίματος βοοειδών δεν υπάγεται στη δασμολογική κλάση 38.16.

2) 'Ενα τέτοιο προϊόν υπάγεται στη δασμολογική διάκριση 05.15 Β."

CO/m

(*) Γλώσσα του πρωτοτύπου: η γαλλική.

(1) 'Οπως προκύπτει από τον κανονισμό (ΕΟΚ) 3300/81 του Συμβουλίου, της 16ης Νοεμβρίου 1981, περί τροποποιήσεως του κανονισμού (ΕΟΚ) 950/68 περί του κοινού δασμολογίου (ΕΕ L 335, σ. 1)

(2) Του κεφαλαίου 5 "'Ετερα προϊόντα ζωικής προελεύσεως, μη αλλαχού κατονομαζόμενα ή περιλαμβανόμενα".

(3) Του κεφαλαίου 38 "Διάφορα προϊόντα των χημικών βιομηχανιών".

(4) Βλ. την παράγραφο 3, στοιχείο α, των γενικών ερμηνευτικών κανόνων της ονοματολογίας του ΚΔ, προαναφερθέντα κανονισμό 3300/81, τίτλο 1.

(5) Υπογραμμισμένο στο κείμενο.

(6) Επεξηγηματικές σημειώσεις, Φεβρουάριος 1981, κλάση 38.16, η υπογράμμιση δική μου.

(7) Για τους ίδιους λόγους, το εν λόγω προϊόν δεν μπορεί να υπαχθεί στη δασμολογική κλάση 30.01, στην οποία υπάγονται, ιδίως, "έτεραι ουσίαι ζωικαί παρεσκευασμέναι διά σκοπούς θεραπευτικούς ή προφυλακτικούς, μη αλλαχού κατονομαζόμεναι ή περιλαμβανόμεναι" και που η Επιτροπή ανέφερε σύντομα κατά τη συνεδρίαση.

(8) Παρατηρήσεις της Επιτροπής, σ. 6 της γαλλικής μετάφρασης.

(9) 'Οπ.π., σ. 7.

(10) Σημείο ΙΙΙ του σχολίου του κανόνα 2, στοιχείο α.

(11) Απόφαση της 30ής Σεπτεμβρίου 1982, 295/81 (Συλλογή 1982, σ. 3239).

(12) "Η κατονομασία είδους τινός εις ορισμένην κλάσιν του δασμολογίου (...) καλύπτει επίσης το πλήρες ή τελειωμένον είδος (...), εις περίπτωσιν κατά την οποίαν τούτο παρουσιάζεται αποσυνηρμολογημένο ή μη συνηρμολογημένο".

(13) Βλ. επίσης τη Διάταξη του Bundesfinanzhof της 25ης Σεπτεμβρίου 1990, in fine.

(14) ΕΕ L 174, σ. 7.

(15) Παράγραφος 1 των επεξηγηματικών σημειώσεων της ονοματολογίας βλ. επίσης την παράγραφο 1, στοιχείο α, των σημειώσεων του κεφαλαίου 5 του τμήματος 1 του δευτέρου μέρους του κοινού δασμολογίου.